Document ID: 32013D0716

KOMISIJOS ĮGYVENDINIMO SPRENDIMAS
2013 m. gruodžio 4 d.
kuriuo iš dalies keičiamas Įgyvendinimo sprendimas 2011/861/ES dėl laikinosios nuostatos, kuria leidžiama nukrypti nuo kilmės taisyklių, nustatytų Tarybos reglamento (EB) Nr. 1528/2007 II priede, atsižvelgiant į ypatingą Kenijos padėtį, susijusią su tuno nugarine
(pranešta dokumentu Nr. C(2013) 8537)
(2013/716/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. gruodžio 20 d. Tarybos reglamentą (EB) Nr. 1528/2007, kuriuo taikoma prekybos tam tikrų valstybių, kurios yra Afrikos, Karibų jūros ir Ramiojo vandenyno (AKR) valstybių grupės dalis, kilmės produktais tvarka, nustatyta susitarimais, kuriais sudaromi arba ketinama sudaryti ekonominės partnerystės susitarimus (1), ypač į jo II priedo 36 straipsnio 4 dalį,
kadangi:
(1)
2011 m. gruodžio 19 d. Komisija priėmė Įgyvendinimo sprendimą 2011/861/ES (2), kuriuo nustatė laikinąją nuostatą, kuria leidžiama nukrypti nuo kilmės taisyklių, nustatytų Reglamento (EB) Nr. 1528/2007 II priede, atsižvelgiant į ypatingą Kenijos padėtį, susijusią su tuno nugarine. Komisijos įgyvendinimo sprendimu 2012/208/ES (3) minėtos laikinosios nukrypti leidžiančios nuostatos galiojimas buvo pratęstas iki 2013 m. gruodžio 31 d.;
(2)
vadovaudamasi Reglamento (EB) Nr. 1528/2007 II priedo 36 straipsniu, 2013 m. liepos 22 d. Kenija paprašė minėtos nuostatos, kuria leidžiama nukrypti nuo tame priede išdėstytų kilmės taisyklių, galiojimą pratęsti nuo 2014 m. sausio 1 d. iki 2014 m. gruodžio 31 d.2 000 tonų tuno nugarinės. 2013 m. spalio 3 d. Kenija pateikė papildomos informacijos ir peržiūrėtą prašymą minėtos nuostatos galiojimą pratęsti nuo 2014 m. sausio 1 d. iki 2014 m. rugsėjo 30 d.1 500 tonų tuno nugarinės;
(3)
remiantis Kenijos pateikta informacija, palyginti su įprastais sezoniniais svyravimais, ir toliau tiekiama neįprastai mažai tunų, o laivų savininkai nenori rizikuoti tiekti neapdorotus tunus dėl piratavimo pavojaus. Todėl Kenija dar nebus pajėgi laikytis Reglamento (EB) Nr. 1528/2007 II priede nustatytų kilmės taisyklių po to, kai 2013 m. gruodžio 31 d. pasibaigs nukrypti leidžiančios nuostatos galiojimas;
(4)
atsižvelgiant į tai, kad Kenijos padėtis, susijusi su tuno nugarine, kol kas pagerėjo nepakankamai, nukrypti leidžiančios nuostatos galiojimo pratęsimas yra pagrįstas. Pratęsimas turėtų galioti iki 2014 m. rugsėjo 30 d.;
(5)
todėl Įgyvendinimo sprendimas 2011/861/ES turėtų būti atitinkamai iš dalies pakeistas;
(6)
šiame sprendime nustatytos priemonės atitinka Muitinės kodekso komiteto nuomonę,
PRIĖMĖ ŠĮ SPRENDIMĄ:
1 straipsnis
Įgyvendinimo sprendimas 2011/861/ES iš dalies keičiamas taip:
1.
2 straipsnis pakeičiamas taip:
„2 straipsnis
1 straipsnyje numatyta nukrypti leidžianti nuostata taikoma priede nurodytiems iš Kenijos eksportuojamiems produktams ir kiekiui, kurie deklaruojami nuo 2011 m. sausio 1 d. iki 2014 m. rugsėjo 30 d. išleidžiant juos į laisvą apyvartą Sąjungoje, arba iki Rytų Afrikos bendrijos ir Europos Sąjungos bei jos valstybių narių ekonominės partnerystės susitarimo laikino taikymo datos, jei ši yra ankstesnė.“;
2.
6 straipsnis pakeičiamas taip:
„6 straipsnis
Šis sprendimas taikomas nuo 2011 m. sausio 1 d. iki 2014 m. rugsėjo 30 d.“;
3.
priedas pakeičiamas šio sprendimo priedo tekstu.
2 straipsnis
Šis sprendimas taikomas nuo 2014 m. sausio 1 d.
3 straipsnis
Šis sprendimas skirtas valstybėms narėms.
Priimta Briuselyje 2013 m. gruodžio 4 d.

Labels: 3
13
6
18
15